Subţirimea lotului României este subliniată şi de alte elemente noi. Denis Alibec, cel mai important atacant din preliminarii, e într-o situaţie extrem de complicată înaintea Campionatului European. Alibec va şoma aproape două luni până la startul turneului final! Nu din vina lui, nu e ceva ce Denis poate să controleze ori măcar să influenţeze. "Vina" e a campionatului din Qatar, unul slab şi ciudat.
Liga qatareză conţine numai 12 formaţii. Ca să lungească competiţia, organizatorii au programat etapele o dată la zece zile, nu dintr-un weekend în altul, aşa cum se joacă în Europa şi în campionatele bune din Asia. Chiar şi aşa, trăgând de timp, Qatarul îşi va termina liga pe 28 aprilie. Din momentul acela vor mai rămâne şapte săptămâni până la debutul României la Euro.
Ce va face Alibec în perioada aceea? Să se poată muta la un alt club pentru care să poată juca este exclus! În aprilie ori în mai nu sunt permise transferurile, pot fi legitimaţi numai fotbalişti rămaşi liberi de contracte încă din timpul ferestrei de mercato. Denis nu are un asemenea statut, aşa că el nu va putea să evolueze nicăieri din aprilie până pe 17 iunie, atunci când tricolorii vor începe programul din grupa lor. Internaţionalii din SuperLiga noastră vor juca până pe 18 mai, "italienii" pe care îi avem în Serie B vor încheia pe 10 mai sezonul regulat, apoi unii dintre ei ar mai putea fi implicaţi în baraje pentru promovare sau pentru salvare.
România va avea primul meci împotriva uneia dintre cele patru echipe implicate în playoff-ul de calificare: Bosnia, Ucraina, Islanda, Israel. Vor urma jocul cu Belgia, pe 22 iunie, şi acela cu Slovacia, pe 26 iunie. Edi Iordănescu trebuie să decidă dacă se va mai putea baza pe un atacant care nu va mai avea vreun meci între 28 aprilie şi 17 iunie. Alibec a fost important în preliminariile Campionatului European.
El a semnat încheierea grozavă a campaniei cu victoria obţinută împotriva Elveţiei, 1-o pe Arena Naţională. Datele s-au tot schimbat în rău pentru vârful în vârstă de 33 de ani. El a plecat în vara anului trecut de la Farul la Al-Muaither din Qatar, într-unul dintre cele mai slabe campionate din zona aceea. Iar echipa lui Denis este, oricum, prea slabă chiar şi pentru o competiţie de un nivel atât de jos!
Al-Muaither este a 11-a în clasamentul cu 12 formaţii. A câştigat doar două meciuri în sezonul acesta, 5-2 şi 2-o cu Al-Markhiya, singura care e mai slabă, e ultima şi are numai opt puncte. Alibec a simţit şi el că a ajuns să facă parte dintr-un fotbal slab şi a încercat în iarna aceasta să se întoarcă la Farul. Qatarezii nu au fost de acord, au ţinut să-l păstreze ca să-i ajute în lupta pentru salvarea de la retrogradare.
Gică Hagi l-ar putea ajuta, totuşi, pe Denis dacă l-ar primi la antrenamentele echipei sale la începutul lunii mai. Alibec nu ar avea voie să şi joace pentru Farul în meciuri, însă tot s-ar pregăti mai bine aşa, într-un cadru organizat, decât dacă ar lucra doar el cu un preparator fizic. Edi Iordănescu a vorbit deja într-un interviu publicat de site-ul oficial al FRF despre îngrijorarea sa legată de criza în care unii dintre selecţionabili să află la cluburile de la care vin.
"Sunt extrem de îngrijorat de situația lor, mărturisesc că aveam alte așteptări în ceea ce-i privește", a spus Iordănescu referindu-se la tricolorii care evoluează foarte puţin în campionatele în care sunt legitimaţi. Alibec se înscrie şi el printre fotbaliştii cu probleme, chiar dacă el e titular în mod constant la Al-Muaither. În sezonul acesta a apărut în 16 etape dintre cele 17 programate. A înscris doar patru goluri.
Edi nu l-a convocat pentru amicalele cu Irlanda de Nord şi cu Columbia pe Louis Munteanu, unul dintre cei mai la modă atacanţi din campionatul nostru. Munteanu a marcat de două ori în victoria Farului din Giuleşti, 2-1, cu o seară înainte ca selecţionerul să anunţe lotul pentru cele două teste. Louis nu a primit o convocare, însă le-a atras atenţia şi giuleştenilor după ce şi Gigi Becali anunţase că era interesat de achiziţionarea lui. Victor Angelescu a recunoscut în direct la FANATIK SUPERLIGA că rapidiştii sunt hotărâţi să negocieze cu Fiorentina în vară. Italienii îl au în proprietate pe atacantul în vârstă de 21 de ani pe care Hagi l-a promovat la seniori în 2019, iar acum îl are sub formă de împrumut.